FI Euroopan unionin virallinen lehti L 86/75

EUROOPAN KESKUSPANKIN SUUNTAVIIVAT,

annettu 17 päivänä maaliskuuta 2011,

Euroopan laajuisesta automatisoidusta reaaliaikaisesta bruttomaksujärjestelmästä (TARGET2) annettujen suuntaviivojen EKP/2007/2 muuttamisesta

(EKP/2011/2)

(2011/205/EU)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan,

ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1, 17, 18 ja 22 artiklan,

sekä katsoo seuraavaa:

(1) Euroopan keskuspankin (EKP) neuvosto antoi 26 päivänä huhtikuuta 2007 suuntaviivat EKP/2007/2 Euroopan laajuisesta automatisoidusta reaaliaikaisesta bruttomaksujärjestelmästä (TARGET2) (1); suuntaviivoissa säädetään TARGET2-järjestelmästä, jonka tunnusomainen piirre on yksi yhteinen tekninen laitealusta eli niin kutsuttu yhteinen jaettava laitealusta (Single Shared Platform).

(2) Suuntaviivoja EKP/2007/2 olisi muutettava, jotta EKP:n neuvostolla olisi mahdollisuus varotoimenpiteenä päättää tarjota yön yli -luottoa sellaisille hyväksyttäville keskusvastapuolille, joilla ei ole toimilupaa toimia luottolaitoksena,

ON HYVÄKSYNYT NÄMÄ SUUNTAVIIVAT:

1 artikla

Suuntaviivojen EKP/2007/2 muuttaminen

Muutetaan suuntaviivoja EKP/2007/2 seuraavasti:

1) Korvataan 7 artiklan 2 kohta seuraavasti: ”2. EKP:n vastapuolten kelpoisuusehdot päivänsisäisen luoton osalta on määritelty TARGET2-ECB-osajärjestelmän säännöistä 24 päivänä heinäkuuta 2007 tehdyssä päätöksessä EKP/2007/7 (2). EKP:n myöntämä päivänsisäinen luotto koskee ainoastaan kyseistä päivää, eikä sitä voida pidentää yön yli -luotoksi.

2) Liitteessä III olevaan 3 kohtaan lisätään seuraavat alakohdat: ”Poiketen edellisestä EKP:n neuvosto voi etukäteen tehdyllä perustellulla päätöksellä päättää, että yön yli -luotoksi pidentämisen kieltoa ei sovelleta tiettyihin hyväksyttäviin keskusvastapuoliin. Tällaiset hyväksyttävät keskusvastapuolet ovat sellaisia, jotka kaikkina relevantteina ajankohtina a) ovat 2 kohdan e alakohdassa tarkoitettuja hyväksyttäviä yhteisöjä, lisäksi tällaisilla hyväksyttävillä yhteisöillä on oltava unionin tai kansallisen sovellettavan lainsäädännön mukainen toimilupa toimia keskusvastapuolena; b) ovat euroalueelle perustettuja; c) ovat toimivaltaisten viranomaisten valvonnan ja/tai yleisvalvonnan alaisia; d) noudattavat euromääräisiä palveluja tarjoavien infrastruktuurien valvonnassa sovellettavia sijaintipaikkavaatimuksia, siten kuin nämä vaatimukset kulloinkin ovat voimassa ja julkaistuina EKP:n verkkosivuilla (3); e) ovat TARGET2:n maksumoduulissa (PM) olevien tilien tilinhaltijoita; f) ovat kelpoisia saamaan päivänsisäistä luottoa. Kaikkiin hyväksyttäville keskusvastapuolille myönnettäviin yön yli -luottoihin sovelletaan tämän liitteen ehtoja (epäselvyyksien välttämiseksi todetaan, että näihin kuuluvat hyväksyttäviä vakuuksia koskevat säännökset). Epäselvyyksien välttämiseksi todetaan, että tämän liitteen 10 ja 11 kohdassa olevia seuraamuksia koskevia säännöksiä sovelletaan, jos hyväksyttävä keskusvastapuoli ei maksa takaisin asianomaisen kansallisen keskuspankin myöntämää yön yli -luottoa.

2 artikla

Takuurahastotilit ja korko

1. Jos keskusvastapuolella on sääntelyn nojalla, esim. yleisvalvontaan liittyvistä syistä, oltava takuurahastotili, keskusvastapuolen tällaiselle tilille hyvitettäville summille maksetaan korkoa, jonka suuruus on perusrahoitusoperaatioiden korko miinus 15 peruspistettä.

2. Muissa tapauksissa keskusvastapuolen takuurahastotilille hyvitetyille summille maksetaan talletuskorkoa.

3 artikla

Voimaantulo

Nämä suuntaviivat tulevat voimaan kahden päivän kuluttua niiden antamispäivästä. Niitä sovelletaan 11 päivästä huhtikuuta 2011.

4 artikla

Osoitus ja täytäntöönpanotoimenpiteet

1. Nämä suuntaviivat on osoitettu kaikille eurojärjestelmän keskuspankeille.

2. Euron käyttöön ottaneiden kansallisten keskuspankkien on toimitettava EKP:lle tiedot toimenpiteistään näiden suuntaviivojen noudattamiseksi viimeistään 1 päivänä huhtikuuta 2011.

Tehty Frankfurt am Mainissa 17 päivänä maaliskuuta 2011. EKP:n neuvoston puolesta EKP:n puheenjohtaja Jean-Claude TRICHET

(1) EUVL L 237, 8.9.2007, s. 1.

(2) EUVL L 237, 8.9.2007, s. 71.”

(3) Eurojärjestelmän nykyinen infrastruktuurien sijaintia koskeva politiikka on esitetty seuraavissa linjauksissa, jotka ovat kaikki julkaistu EKP:n verkkosivuilla www.ecb.europa.eu: a) poliittinen julkilausuma euroalueen ulkopuolella sijaitsevista euromääräisiä tapahtumia käsittelevistä maksu- ja selvitysjärjestelmistä (Policy statement on euro payment and settlement systems located outside the euro area), 3.11.1998, b) keskusvastapuoliselvityksen yhtenäistämistä koskeva eurojärjestelmän politiikkalinjaus (The Eurosystem’s policy line with regard to consolidation in central counterparty clearing), 27.9.2001, c) euromääräisiä maksutapahtumia suorittavien infrastruktuurien sijaintia ja toimintaa koskevat eurojärjestelmän poliittiset periaatteet (The Eurosystem policy principles on the location and operation of infrastructures settling in euro-denominated payment transactions), 19.7.2007 ja d) euromääräisiä maksutapahtumia suorittavien infrastruktuurien sijaintia ja toimintaa koskevat eurojärjestelmän poliittiset periaatteet: käsitteen ”oikeudellisesti ja toiminnallisesti euroalueella sijaitseva” täsmentäminen (The Eurosystem policy principles on the location and operation of infrastructures settling euro-denominated payment transactions: specification of ”legally and operationally located in the euro area”), 20.11.2008.”